कोटा. कोटा-बूंदी हाइवे का चार किलोमीटर का हिस्सा अधिकारियों के बीच खींचतान का कारण बन गया है। यूआईटी के स्थानीय अधिकारी इसे डामर बनवाने पर अड़े हैं तो प्रभारी सचिव आलोक ने इसको अनुमति देने से मना कर दिया। सीनियर आईएस अधिकारी व प्रभारी सचिव आलोक का कहना है कि डामर रोड की लाइफ ज्यादा नहीं होती है। इसलिए हाइवे का ये हिस्सा सीसी बनना चाहिए। rajasthan news, jaipur, kota, sikar, ajmer udaipur, news, state news, cm news, vasundhra raje, news rajasthan, pink city, rajasthan crimeउन्होंने कहा कि स्थानीय अधिकारी खाने-पीने के हिसाब से इस सड़क को डामर की बनवाना चाहते हैं। वहीं, यूआईटी अधिकारियों का इस बारे में कहना है कि प्रभारी सचिव आलोक की जिद के चलते ये रोड सालभर से नहीं बन रही है। मई में होने वाली एग्रीमीट में भी पैचवर्क करके काम चलाना पड़ेगा।
एक ठेकेदार ने किया 7 करोड़ का काम, 5 किमी के दूसरे ने लिए 12 करोड़ रुपए
बूंदी रोड पर नयापुरा पुलिया से 9 किलोमीटर तक की सड़क बनाने के लिए 4 साल पहले यूआईटी ने 32 करोड़ रुपए स्वीकृत किए थे। ठेकेदार 7 करोड़ का काम करके बीच में ही चला गया। फिर दूसरे ठेकेदार ने रिस्क एंड कॉस्ट पर 12 करोड़ की लागत से 5 किलोमीटर सड़क बना दी। इसमें 4 किलोमीटर सड़क बाकी रह गई। इसके लिए सरकार व स्थानीय स्तर पर खींचतान चल रही है। प्रभारी सचिव आलोक ने कहा कि यूआईटी के इंजीनियर व अधिकारी इसे क्यूं डामर की बनवाना चाहते हैं। क्या उन्हें पता नहीं है कि डामर और सीसी सड़क में क्या फर्क है। अब तो सभी जगह सीसी सड़कें बन रही हैं। फिर कोटा में क्यों नहीं बने। अभी कोटा से दरा की सड़क भी सीसी बन रही है। एक बार पैसा लगता है, लेकिन उसका लाभ भी अधिक होता है। अधिकारी तो खाने-पीने के हिसाब से बात करते हैं। यह सड़क तो सीसी ही बनेगी।
ठेकेदार को अनुमति देते इससे पहले रोका काम
सरकार से डामर रोड की अनुमति मिलते ही यूआईटी के अधिकारियों ने तुरत-फुरत में ठेकेदार कंपनी को कार्यादेश जारी करने की तैयारी कर ली, लेकिन जैसे ही प्रभारी सचिव को पता चला तो उन्होंने इसे रुकवा दिया। वे बोले-यूआईटी सीसी सड़क बनाने का ही प्रस्ताव बनाकर भेजे। हालांकि कलेक्टर डॉ. रवि कुमार सुरपुर ने भी डामर रोड बनवाने के प्रयास किए, लेकिन प्रभारी सचिव अपनी बात से पीछे नहीं हटे। अब यूआईटी ने इसके लिए 22 करोड़ का प्रस्ताव बनाकर भेजा है।
अधिकारी भी दे रहे तर्क
यूआईटी के इंजीनियर व अधिकारी यहां पर डामर की सड़क ही बनाना चाहते हैं। उनका तर्क है कि इसके पहले पांच किलोमीटर सड़क डामर की बनी है। यह सड़क रिस्क एंड कॉस्ट पर है, इसलिए इसे डामर की ही बनाया जाना चाहिए। इसका ही प्रस्ताव सरकार को भेजा, जिसे 3 महीने पहले स्वीकृति भी मिल गई।
खामियों की इंजीनियरिंग : पहली बरसात में ही उखड़ गई ये तीन सड़कें
1 चंबल नदी पर 45 करोड़ रुपए के भारी भरकम खर्च से बने नए पुल की सड़क उद्घाटन के बाद से कई बार उखड़ चुकी है। इसका उद्घाटन 2 जुलाई-16 को हुआ था। इस मामले की अभी भी जांच चल रही है।
2 नयापुरा चौराहे से अंटाघर चौराहे तक की सड़क बनने के बाद पहली बरसात में ही उखड़ गई। इसका हर बारिश में यही हाल होता है। इसकी मरम्मत ठेकेदार कंपनी से ही करवाई जाती है।
3 यूआईटी ने दो साल पहले बारां रोड पर 15 करोड़ खर्च करके डामर की सड़क बनाई थी। यह पहली बरसात में ही उखड़ गई थी। हालांकि गारंटी पीरियड में होने के चलते इसके ठेकेदार से ठीक करवाया गया था। लेकिन, ये रोड आज भी बार-बार उखड़ रही है।
खाने-पीने जैसी कोई बात नहीं : मेहता
अधिकारी कुछ भी कह सकते हैं, वैसे इस सड़क को पहले ठेकेदार ने अधूरा छोड़ दिया था, इसलिए उसमें रिस्क एंड कॉस्ट के आधार पर इसे डामर का बनवाया जा रहा था। अब प्रभारी सचिव चाहते हैं यह सीसी बने तो इससे अधूरा काम छोड़ने वाली कंपनी फ्री हो जाएगी। सरकार से सीसी का आदेश मिलेगा तो सीसी बना देंगे। -आरके मेहता, अध्यक्ष यूआईटी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva